Foto: Agrokor/Index



JOŠ JEDAN sektor kojeg veliki otkupljivači uništavaju je voćarstvo. Nakon što je Index objavio kako Todorić neplaćanjem uništava mljekare, javio nam se jedan voćar koji je otkrio kako ih veliki otkupljivači poput Todorića već na početku prisiljavaju na potpisivanje ugovora prema kojima će plaćanje biti izvršeno van zakonskih rokova. Izbora, kaže, nemaju, jer među velikim domaćim otkupljivačima postoji dogovor, a za izvoz u inozemstvo su premali i to im je preveliko ulaganje.



Kako nam priča ovaj uzgajivač jabuka, koji je želio ostati anoniman kako ne bi upao u još veće poslovne probleme - "jerbo osveta je žešća", tvrtke koje vrše otkup voća poput Agrofructusa Ivice Todorića, Abundana, Gomolave, Plodova Fructus, Fragarie i drugih, redom posluju po istom principu: "Princip je sljedeći: obavezno moramo potpisati ugovor kojim se ograđuju od plaćanja u 30 odnosno 60 dana, već 365 dana. U ugovoru se navodi kako će plaćati dio po dio, dakle prosinac, veljača, travanj, lipanj i kolovoz. Međutim, ne navodi se koliko posto od ukupnog iznosa će uplatiti. Mogu jednu kunu, a ne moraju ništa kao u mom slučaju. Međusobno su se svi otkupljivači dogovorili da neće uzimati robu od ljudi koji neće potpisati ugovor. Tako da nemamo izbora, osim ako smo imali sreće prodati robu van u EU".



No, prodaja u EU nije tako jednostavna, posebice ne malim voćarima. Za razliku od hrvatskih otkupljivača koji jednostavno pošalju šlepere po robu i utovaruju cjelokupni urod, za izvoz bi voćari sami trebali nabaviti sortirnice koje stoje i po nekoliko milijuna eura, a koje razvrstavaju voće prema klasama gledajući boju, oblik i veličinu. Uz to bi im trebale i hladnjače te popratna logistika pa je to za male voćare "prevelik zalogaj". "Kako često ti otkupljivači imaju sortirnice i hladnjače, dok mi proizvođači nemamo - postoji problem prodaje. Ne možemo izvesti van jer vani često traže sortiranu robu u određenim količinama te se traži da prodavač i ima takve uvjete - sortirnice i hladnjače. Kako mi to nemamo, uvjetovani smo potpisati s nekim na hrvatskom tlu", priča za Index ovaj proizvođač jabuka.



Kako osigurati ovogodišnji urod kad ti ni prošlogodišnji nije plaćen?



"Robu predam od 8 do 10. mjeseca i imao sam troškove te godine koje trebam pokriti. Prolazi zima, dolazi proljeće, roba nije plaćena...", kaže ovaj voćar dodajući kako će sav novac od prethodne sezone, prema ugovoru, dobiti tek u kolovozu ove godine - u vrijeme kad već ovogodišnji urod ide u otkup.



A godinu treba preživjeti te osigurati urod i u novoj sezoni. Otkupljivači su i tu našli načina za "uštedjeti" na račun proizvođača - prebijanjem dijela dugova u vidu nabavke zaštitnih sredstava, što za voćare ispadne nepovoljnija opcija u odnosu na to da su imali novac na vrijeme i sami nabavljali sredstva. "Jer nam nije plaćeno, otkupljivači nude zaštitna sredstva umjesto novca (prebijanje) međutim rabat je različit. Ako ja sa gotovinom kupim sredstva, izađe me do 45% rabata. A ako prihvatim prebijanje, rabat je tu 20-30%. Također postoje sheme kako uhvatiti OPG-ovca na `muletinu`. Kao otkupljivač, ponudite mu zaštitu koju će moći prebiti robom krajem godine, potpiše se ugovor, potpišu se zadužnice i sve super. Međutim, proizvođač dobije jako mali rabat te plaća kamate na taj mali `kredit`. Često otkupljivači zarade jako puno na tu foru", priča nam ovaj voćar.



Kaže, i sam je morao pristati uzeti nepovoljnija zaštitna sredstva od otkupljivača, a što se tiče prošle sezone u ovom je trenutku u minusu oko 10.000 eura.



Prostor za sivu ekonomiju



U nedostatku novca mnogi su voćari prisiljeni pribjegavati sivoj ekonomiji, jer nisu u mogućnosti kupovati markice za sezonske radnike te plaćati radnije i porez. "To vam je situacija da imate cijele autobuse ljudi koji se skrivaju po voćnjacima i poljima jer rade `na crno`", priča ovaj voćar.



A što oko svega ovoga poduzima Ministarstvo poljoprivrede? "Ma sve vam oni to znaju. Naprave jednom godišnje sastanak Ministarstva i otkupljivača i onda se tu kao dogovaraju o otkupnoj cijeni", kaže ovaj proizvođač jabuka, dodajući kako je sve predstava od koje sami proizvođači ne vide nikakve pozitivne pomake: "Tko je na vrhu, njega se podmaže i sve se opet nastavlja po starom. A mi nemamo izbora".

Tekst se nastavlja ispod oglasa

Ministarstvo: Ako se otkupljivači dogovaraju prijavite ih jer je to protuzakonito!



U Ministarstvu poljoprivrede zatražili smo komentar cijele situacije. Evo što kažu o navodima voćara da ih veliki otkupljivači prisiljavaju na potpisivanje ugovora prema kojima se isplata neće vršiti u zakonskom roku od 30, odnosno 60 dana, već tek nakon godinu dana, kao i da veliki otkupljivači međusobno dogovaraju takve strategije, a proizvođači koje se tim potezom uništava nemaju izbora.



"Ministarstvo poljoprivrede nema utjecaj na ugovore koje proizvođači voća sklapaju sa otkupljivačima, budući da se radi o slobodnoj tržišnoj utakmici, a ugovor je stvar dvije strane koje ga sklapaju. Takvim se ugovorima dogovaraju i rokovi naplate, a koji moraju biti sukladni zakonima.



Ukoliko postoji sumnja u dogovaranje otkupnih cijena proizvođači mogu podnijeti prijavu Agenciji za tržišno natjecanje koja takvu sumnju provjerava jer je takav oblik dogovaranja cijena zabranjen važećim zakonima", kažu u odgovoru za Index u Ministarstvu poljoprivrede.



"Proizvođače se potiče na udruživanje jer je i to jedan od načina da imaju jaču pregovaračku poziciji prema otkupljivačima"



A što Ministarstvo poduzima kako bi se situacija popravila?



"Ministarstvo poljoprivrede svoj poljoprivrednom politikom potiče udruživanje proizvođača jer je i to jedan od načina da imaju jaču pregovaračku poziciji prema otkupljivačima. Isto tako kroz stalne razgovore kroz Savjet za voćarstvo proizvođačima voća se objašnjavanju sve mogućnosti koje nude EU fondovi te Zajednička poljoprivredna politika koja je usmjerena na udruživanje i bolju poziciju proizvođača u odnosu na otkupljivače.



Ministarstvo poljoprivrede nedavno je objavilo i novi natječaj za Shemu školskog voća za predstojeću školsku godinu kroz koji domaći proizvođači voća mogu plasirati svoje proizvode te imati siguran otkup i naplatu. I ovo je jedna od mogućnosti koju proizvođači mogu iskoristiti.



U Shemi školskog voća, u aktualnom natječaju pozivamo i OPG-e i proizvođače voća da se jave i samostalno ili udruženi na ovaj natječaj, neovisno od otkupljivača", poručuju iz Ministarstva poljoprivrede.

